આવો જ એક કિસ્સો વર્ષ ૧૯૬૧ માં ભાવનગર બન્યો હતો. વર્ષ ૧૯૬૧ માં કોંગ્રેસનું મહાઅધિવેશન તે વખતે ભાવનગરમાં યોજાય રહ્યું હતું. વર્તમાન પત્રોમાં તત્કાલિન વડાપ્રધાન પંડિત જવાહરલાલ નહેરુ ભાવનગરમાં પધારશે તેવા સમાચાર ભાવનગરની અંધ ઉદ્યોગ શાળામાં અભ્યાસ કરતા પ્રજ્ઞાચક્ષુ વિદ્યાર્થી સમક્ષ સવારની પ્રાર્થના બાદ શિક્ષક દ્વારા વાંચવામાં આવ્યા. પ્રજ્ઞાચક્ષુ વિદ્યાર્થીઓ અને પ્રજ્ઞાચક્ષુ શિક્ષક મિત્રોએ નહેરુજીને મળવા માટે બ્રેઇલલીપીમાં વડાપ્રધાનનું સંબોધન કરી તેના પર બોલપેનથી સરનામું લખાવીને પ્રધાનમંત્રી કાર્યાલયમાં પત્ર મોકલી આપ્યો. નહેરુજીએ બ્રેઈલપત્ર દિલ્હીમાં બ્રેઈલના જાણકાર પાસે વંચાવી તેનું અર્થઘટન કરાવી પોતાની નોટમાં ટપકાવી લીધું. અધિવેશનના આગલા દિવસે ભાવનગરમાં જવાહરલાલ નહેરુનું આગમન થવાનું હતું ત્યારે ભાવનગરના ડી.એસ.પી. અને કોંગ્રેસ અગ્રણીઓની મોટી ફોજ એરપોર્ટ પહોંચી ગઈ હતી. પ્રધાન મંત્રીનું પ્લેન એરપોર્ટ પર ઉતરતાં જ નહેરુજીએ ગાડીના ડ્રાઈવરને સુચના કરી કે ગાડી અંધ ઉદ્યોગ શાળા લઈ લ્યો. મારે અંધજનોને મળવા જવાનું છે. ડી.એસ.પી., કલેક્ટર અને બીજા અધિકારીઓ અવાક થઈ ગયા. પ્રધાનમંત્રીનાં કાર્યક્રમમાં આવી કોઈ મુલાકાત અગાઉ નક્કી કરવામાં આવી ન હતી. સુરક્ષા અને વ્યવસ્થાના ભાગરૂપે અગાઉથી અંધશાળાનું નિરીક્ષણ પણ થયું ન હતું. તેમ છતાં અંધજનો પ્રત્યેની લાગણી અને તેમની દૃષ્ટિની મર્યાદાના કારણે તેઓ સામેથી પ્રધાનમંત્રીને એટલા પોલીસ કાફલા વચ્ચે કેવી રીતે મળવા આવી શકે તે વિચારી નહેરુજીએ આ તમામ સીરસ્તાની પરવા કર્યા વિના બધા કાર્યક્રમો પડતા મૂકી પ્રથમ અંધ ઉદ્યોગ શાળાની મુલાકાતે એરપોર્ટથી સીધા પહોંચી જવાનું નક્કી કર્યું. આજ છે, સાચી ‘સંવેદના.’ આપણે વિકલાંગતા વિધેયક-૨૦૧૬ના સત્તર પ્રકરણની કલમ ૧૦૨ કલમની અનેક પેટા કલમોની જોગવાઇઓ જોઈ. સ્પષ્ટ જોગવાઈ હોવા છતાં અનેક વિકલાંગોને તેના અધિકારો પ્રાપ્ત કરવા માટે આમતેમ ફાફા મારવા પડે છે. વારંવાર કચેરીઓના પગથીયા ઘસવા પડે છે. અનેક કાનૂની જોગવાઈઓ પછી પણ જવાબદાર અધિકારીની મુલાકાત શક્ય બનતી નથી. ને કાંતો કરેલી રજુઆતોનાં યોગ્ય ઊત્તર મળતા નથી. આમ સમાજરૂપી બાગમાંથી પણ સંવેદનાંનાં અનેક ઉદાહરણ આપણી નજરે ચડે છે. આપણે ઉપરોક્ત બંને ઉદાહરણથી સમજી શકીએ છીએ કે-સમાજનાં એક માણસથી બીજા માણસ પ્રત્યેની સંવેદના અને સમાજનાં એક વર્ગ થી બીજા વર્ગની સંવેદના સમજી એકબીજાની મદદ માટે હંમેશા આગળ આવવું જ જોઈએ અને તો જ સમાજનું પૈડું સાચી દિશામાં આગળ વધશે. આપણે સંવેદનાની શોધનાં દ્વિતીય ચરણમાં આવા જ સંવેદનાનાં પુષ્પો ચૂંટી કાઢવાનાં છે. તો આવતા અંકમાં ફરી નવા દૃષ્ટાંતો સાથે ફરી મુલાકાત થશે.